ĐACI SUPERJUNACI 12. DIO

Arja je šetala iznad posuda dok se iz njezinih dlanova širila toplina. Voda je u sekundi proključala.

– Polako, nemoj se izmoriti! – upozori je učiteljica.

– Ovo je sitnica. – smješkala se Arja.

Poput sitnih, poslušnih pačića para se kretala prema Tomi. Toma je rukama gladio sve veći oblak koji se širio iznad dječjih glava.

– Imamo šest minuta! Kreni! – zaurla Neva.

Vjekoslav izvuče klupu, nagura je na granu i spretno skoči na nju. Stajao ja kao na klackalici deset metara od tla. Učiteljica se na vrijeme zaustavi da ne vikne. Znala je da svojim upletanjem može samo usporiti učenike. Sada je sve bilo na djeci. Issa je stajala ispod oblaka, jednom rukom ga dodirujući, a iz druge je izlazila ledena kiša. Okovana ledom klupa se više nije pomicala.

– Sljedeća! – uzvikne Vjekoslav vadeći iz mreže drugu klupu.

Za to vrijeme Kai sjedne u mrežu i Petra, Grgur i Filip počnu ga vući prema vrhu. Issa bez muke nastavi učvršćivati ledom i drugu klupu. Vjekoslav pruži Kaju ruku. Sljedeća u mrežu sjedne Arja.

– Djeca su sve teža. – uzdahne Grgur dok su vukli mrežu.

– Ne, nego sam ja sve umornija. – potuži se Petra. Njezina je snaga bila na kraju.

–Pomozite! – viknula je. Još troje djece priskoči do užeta. Arja se poput ribice u mreži penjala prema podestu na grani. Vjekoslav i njoj pomogne izići iz mreže.

– Nina, zaštitni sloj. – uzvikne učiteljica. Nina se nasmiješi, stavi dlanove na usta i počne puhati. Poput svjetlucavog, čarobnog tepiha, superzaštitni sloj veličine odbojkaškog igrališta prelije se ispod stabla.

ODGOVORI NA PITANJA.

1. Što se širilo iz Arjinih dlanova?
2. Poput koga se para kretala prema Tomi?
3. Tko je zaurlao koliko im je vremena ostalo?
4. Opiši kako Issa pravi led.
5. Koja je Ninina moć?